《月夜宝应湖漫兴》
明代·屠侨

宝应洲前万顷波，月明载酒夜深过。濯缨高唱沧浪曲，鼓枻遥闻渔父歌。

铜鼓船头鼍出听，玉箫云里凤来和。青天丛桂寒宫敞，清影真看舞素娥。

作者简介：（1480—1555）明浙江鄞县人，字安卿，号东洲。屠湖子。正德六年进士。授御史。巡视居庸诸关。武宗遣使捕虎豹，侨力谏不可。累迁至左都御史。卒谥简肃。有《东洲杂稿》、《南雍集》。